32002R0349
L 055/17
JURNALUL OFÍCIAL AL UNIUNII EUROPENE
REGULAMENTUL (CE) NR. 349/2002 AL COMISIEI
din 25 februarie 2002
de modificare a Regulamentului (CE) nr. 896/2001 de stabilire a normelor de aplicare a Regulamentului (CEE) nr. 404/93 al Consiliului în ceea ce privește regimul importurilor de banane în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a piețelor în sectorul bananelor (1), astfel cum a fost modificat ultima dată prin Regulamentul (CE) nr. 2587/2001 (2), în special articolul 20,
întrucât:
(1)
Regulamentul (CE) nr. 896/2001 (3) al Comisiei, astfel cum a fost modificat ultima dată prin Regulamentul (CE) nr. 2351/2001 (4), a stabilit normele de aplicare a Regulamentului (CEE) nr. 404/93, aplicabile de la 1 iulie 2001 pentru gestionarea contingentelor tarifare la import, astfel cum au fost prevăzute la articolul 18 alineatul (1) din acest din urmă regulament.
(2)
Articolul 18 alineatul (1) din Regulamentul (CEE) nr. 404/93, astfel cum a fost modificat prin Regulamentul (CE) nr. 2587/2001, a modificat contingentele tarifare la import de la 1 ianuarie 2002. Articolul a redus, în special, volumul contingentului tarifar C cu 100 000 de tone și a rezervat accesul produselor provenind din țările ACP. Ca urmare a acestor modificări, este necesar să se ia în considerare faptul că structurile comerțului cu produse provenind din țările ACP se caracterizează printr-o integrare mai accentuată a diferitelor operațiuni comerciale care sunt desfășurate, în cea mai mare parte, de comercianții tradiționali, astfel cum sunt definiți la articolul 3 punctul (1) din Regulamentul (CE) nr. 896/2001. Pentru a asigura continuitatea fluxurilor de import, prin alocarea către comercianții netradiționali a unei părți din contingentul tarifar C care să le permită să își continue activitățile comerciale, și pentru a favoriza o concurență sănătoasă, este necesar să se adapteze repartizarea contingentului tarifar C între comercianții tradiționali și comercianții netradiționali și să se modifice în consecință articolul 2 din regulamentul menționat. Noua repartizare corespunde într-o mai mare măsură operațiunilor desfășurate efectiv de fiecare dintre cele două categorii de comercianți în ultimii trei ani.
(3)
Anexa la Regulamentul (CE) nr. 896/2001 indică autoritățile din fiecare stat membru care sunt competente să elibereze licențe de import pentru importul de banane din țări terțe. Ca urmare a comunicărilor a mai multor state membre, este necesar să se modifice anexa la regulamentul menționat.
(4)
Ținând seama de termenele fixate de Regulamentul (CE) nr. 896/2001, dispozițiile prezentului regulament trebuie să intre în vigoare imediat.
(5)
Comitetul de gestionare a bananelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 896/2001 se modifică după cum urmează:
1.
Articolul 2 se înlocuiește cu următorul text:
„Articolul 2
(1) Contingentele tarifare A și B prevăzute la articolul 18 alineatul (1) literele (a) și (b) din Regulamentul (CEE) nr. 404/93 sunt deschise concurenței după cum urmează:
(a)
83 % pentru comercianții tradiționali A/B în sensul articolului 3 punctul (2) din prezentul regulament;
(b)
17 % pentru comercianții netradiționali A/B în sensul articolului 6 din prezentul regulament.
(2) Contingentul tarifar C prevăzut la articolul 18 alineatul (1) litera (c) din Regulamentul (CEE) nr. 404/93 este deschis concurenței:
(a)
89 % pentru comercianții tradiționali C în sensul articolului 3 punctul (3) din prezentul regulament;
(b)
11 % pentru comercianții netradiționali C în sensul articolului 6 din prezentul regulament.”
2.
Anexa se înlocuiește cu textul din anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2002.